Diari Oficial de la Generalitat Valenciana


Sumari del DOGV 3825, del 30-08-2000 (2000/6946)

Resolucions de la secretària general de la Conselleria de Justícia i Administracions Públiques, per les quals acorda la inscripció en el Registre de Fundacions de la Comunitat Valenciana de les fundacions següents: Fundació de la Comunitat Valenciana per al Desenrotllament del Disseny, de les Arts Aplicades i dels Oficis Artístics; Fundació COACON de la Comunitat Valenciana; Fundació de la Comunitat Valenciana Museu de les Ciències Príncep Felip; Fundació de la Comunitat Valenciana per a la Prevenció de Riscos Laborals; Fundació de la Comunitat Valenciana Treball i Formació; i Fundació Caixa Vinaròs de la Comunitat Valenciana.
----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3825

Data del DOGV
:   30-08-2000

Secció del DOGV
:   III. CONVENIS I ACTES - G) ALTRES ASSUMPTES

Número del document
:   2000/6946


Data del document
:   02-08-2000

Organisme emissor
:   Conselleria de Justícia i Administracions Públiques

Tipus de document
:   Resolució

Descriptors 

:   * fundació
    * registre de documents

Resolucions de la secretària general de la Conselleria de Justícia i Administracions Públiques, per les quals acorda la inscripció en el Registre de Fundacions de la Comunitat Valenciana de les fundacions següents: Fundació de la Comunitat Valenciana per al Desenrotllament del Disseny, de les Arts Aplicades i dels Oficis Artístics; Fundació COACON de la Comunitat Valenciana; Fundació de la Comunitat Valenciana Museu de les Ciències Príncep Felip; Fundació de la Comunitat Valenciana per a la Prevenció de Riscos Laborals; Fundació de la Comunitat Valenciana Treball i Formació; i Fundació Caixa Vinaròs de la Comunitat Valenciana. [2000/X6946]
  
En compliment del que disposa l'article 29.h) de la Llei 8/1998, de 9 de desembre de la Generalitat Valenciana, de Fundacions de la Comunitat Valenciana, en el quals s'estableix com a funció específica del Protectorat el donar publicitat a l'existència i activitats de les fundacions, es manifesta el següent:
  
Primer
  
Que per Resolució de data 30 de març de 2000, de la secretària general de la Conselleria de Justícia i Administracions Públiques, s'acorda inscriure en el Registre de Fundacions de la Comunitat Valenciana, l'anomenada Fundació de la Comunitat Valenciana per al desenrotllament del Disseny, de les Arts Aplicades i dels Oficis Artístics, i classificar-la de caràcter cultural. Segons l'article 6 dels seus Estatuts, la Fundació té per objecte investigar, catalogar, recuperar i potenciar tots els oficis artístics tradicionals i de nova creació i totes les activitats docents professionals relacionades amb qualsevol disciplina del disseny, i abasta totes les activitats, accions i projectes relacionats amb el món del disseny realitzats amb entitats públiques o privades sense finalitats lucratives per a afavorir i potenciar sobre tot el desenrotllament i les activitats de l'Escola d'Arts Aplicades i Oficis Artístics d'Alacant, la qual s'entén com a centre de formació i creació de disseny més significatiu d'aquesta província.
  
Dins de les finalitats generals de l'apartat anterior, la Fundació podrà realitzar les activitats següents:
  
- Investigar, catalogar, realitzar seguiments d'oficis artístics oblidats i dels que estiguen en vies de desaparició.
  
- De recuperació i desenrotllament dels que encara puguen complir amb una funció social, cultural i empresarial.
  
- Participar en el desenrotllament de totes les activitats i els projectes relacionats amb el disseny en tots els camps d'actuació.
  
- Participar i col·laborar amb les institucions i entitats públiques i privades.
  
- Capacitat per a establir concerts de col·laboració i participació en projectes conjunts relacionats amb el disseny, amb institucions públiques i privades d'Espanya i d'altres països.
  
- Realització de tota classe d'activitats consistents en exposicions, publicacions, edicions, seminaris, viatges culturals, d'investigació, jornades de divulgació i altres.
  
- Realització de tallers i classes teòriques, pràctiques, activitats i projectes relacionats amb el disseny en tots els camps d'actuació.
  
- Participar en la creació i desenrotllament del teixit empresarial de la província d'Alacant relacionats amb els oficis artístics i el disseny.
  
- Desenvolupament i formació, en tots els aspectes, dels professors i els alumnes d'Escoles d'Art, com també de tots els professors i alumnes relacionats amb el disseny.
  
- Capacitat de desplegar i impartir ensenyaments de formació relacionats amb el disseny, des dels de creació pròpia fins a la possibilitat d'impartir estudis concertats i oficials amb distintes administracions públiques i universitats, i també entitats o centres de formació i ensenyaments del disseny, públiques o privades d'Espanya i d'altres països.
  
Segon
  
Que per Resolució de data 14 de juny de 2000, de la secretària general de la Conselleria de Justícia i Administracions Públiques, s'acorda inscriure en el Registre de Fundacions de la Comunitat Valenciana, a la denominada Fundació COACON de la Comunitat Valenciana, i classificar-la de caràcter científic. Segons l'article 6 dels seus Estatuts, la Fundació té per objecte el foment de la docència, la investigació clínica, la realització d'estudis epidemiològics i la garantia de qualitat en el camp de les coagulopaties congènites. Correspon al Patronat de la Fundació determinar la forma d'acomplir les finalitats esmentades en aquest article.
  
Per al desplegament de les seus finalitats, la Fundació recolzarà econòmicament la realització dels projectes de treball clínics o de garantia de qualitat que estiguen englobats en els objectius abans esmentats, i també la realització de cursos monogràfics sobre coagulopaties congènites. També finançarà estades en centres mèdics de referència sobre coagulopaties congènites i cursos de perfeccionament de llengua anglesa al personal sanitari amb experiència en aquestes patologies i que treballe a la Comunitat Valenciana. Complementàriament la Fundació podrà instituir premis i ajudes per a facilitar l'assistència a cursos, conferències, seminaris i congressos relacionats amb les coagulopaties congènites.
  
Els projectes o ajudes patrocinats per la Fundació COACON de la Comunitat Valenciana seran preceptivament avaluats tècnicament per un assessor amb una qualificació professional contrastada en els temes indicats, i serà competència del Patronat l'aprovació definitiva per al finançament corresponent.
  
Finalment, aquesta Fundació podrà facilitar assessoria de caràcter organitzatiu, científic i jurídic als centres clínics valencians i de la resta de l'Estat espanyol dedicats a l'assistència, docència i investigació de les coagulopaties congènites.
  
Tercer
  
Que per Resolució de data 20 de juliol de 2000, de la secretària general de la Conselleria de Justícia i Administracions Públiques, s'acordà inscriure en el Registre de Fundacions de la Comunitat Valenciana, l'anomenada Fundació de la Comunitat Valenciana Museu de les Ciències Príncep Felip, i classificar-la de caràcter cultural. Segons l'article 6 dels seus Estatuts, la Fundació té per objecte la divulgació, foment, promoció, estímul, suport i desenrotllament de la ciència i la tecnologia i de totes les accions científiques, culturals, educatives de tot mena relacionades amb les activitats a desenvolupar pel Museu de les Ciències de València.
  
La realització dels objectius de la Fundació s'efectuarà a través d'alguna de les formes d'actuació següents: a) Assessorament científic i tècnic relatiu al conjunt d'activitats i continguts expositius del Museu de les Ciències. b) Realització d'activitats, actuacions o projectes de tota classe, tendents a la difusió, foment i divulgació general de la ciència i la tecnologia, com ara la convocatòries de concursos, beques, ajudes o qualsevol altre mitjà de promoció de la ciència i de la investigació en l'àmbit científic; organització d'exposicions, reunions, conferències, seminaris, cursos i altres actes semblants en l'àmbit de les activitats formatives en general; edició i difusió de treballs, estudis i informes originats per les activitats relacionades en l'apartat anterior, i qualssevol altra que tinga caràcter científic, mitjançant publicacions i altres mitjans adients, etc. c) Suport i contribució al coneixement, en tots els àmbits, del Museu de la Ciències de València i del complex de la Ciutat de les Arts i de les Ciències en el seu conjunt, i promoure les accions relacionades amb aquesta. d) Foment i impuls de la participació directa o indirecta en les activitats o projectes de la Fundació de les persones naturals, jurídiques o privades.
  
Quart
  
Que per Resolució de data 15 de maig de 2.000, de la secretària general de la Conselleria de Justícia i Administracions Públiques, s'acorda inscriure en el Registre de Fundacions de la Comunitat Valenciana, a la denominada Fundació de la Comunitat Valenciana per a la Prevenció de Riscos Laborals i classificar-la de caràcter laboral i de previsió social. Segons l'article 6 dels seus Estatuts, la finalitat de la Fundació és la de promoure la millora de les condicions de seguretat i salut en el treball, especialment en les empreses menudes.
  
Aquesta finalitat s'acompleix mitjançant les accions que li són pròpies, i s'entenen com a tals les que tenen per objecte la informació, divulgació, formació i investigació en matèria preventiva i d'assistència tècnica, i promoció del compliment de la normativa de prevenció de riscos laborals.
  
Per al compliment d'aquesta, la Fundació de la Comunitat Valenciana per a la Prevenció de Riscos Laborals establirà objectius generals i fixarà un ordre de preferències a través d'un pla general.
  
El pla general orientarà el disseny dels programes de caràcter anual o plurianual a realitzar mitjançant accions pròpies.
  
Anualment, el Patronat de la Fundació, a proposta de la Comissió Delegada, decidirà la distribució dels recursos disponibles per a cada exercici entre les accions directes i les accions indirectes que formen part del programa d'activitats de la Fundació.
  
En els sectors d'activitat en què existisquen Fundacions sectorials del mateix àmbit, constituïdes per empresaris i treballadors, que tinguen entre les seues finalitats la promoció d'activitats destinades a la millora de les condicions de seguretat i salut en el treball, el desenvolupament dels objectius i fins de la Fundació es duran a terme, quan això siga possible, en coordinació amb aquestes.
  
Cinqué
  
Que per Resolució de data 7 de juny de 2000, de la secretària general de la Conselleria de Justícia i Administracions Públiques, s'acorda inscriure en el Registre de Fundacions de la Comunitat Valenciana, a la denominada Fundació de la Comunitat Valenciana Treball i Formació i classificar-la de caràcter laboral i docent. Segons l'article 6 dels seus Estatuts, la Fundació té per objecte:
  
 a) L'establiment de plans i programes d'orientació, formació i estudis professionals i ocupacionals.
  
b) L'organització, gestió i administració de cursos, seminaris, jornades, col·loquis, i altres activitats referides a la formació professional i ocupacional i als estudis sobre aquesta.
  
c) L'orientació i capacitació dels treballadors envers l'evolució tecnològica i les noves professions.
  
d) L'actualització i perfeccionament dels treballadors per a l'exercici del seu lloc de treball.
  
e) L'orientació, informació i capacitació per a la creació del lloc de treball propi.
  
f) L'orientació professional i formació ocupacional de totes les persones en situació de demandants d'ocupació.
  
g) La gestió i intermediació del mercat laboral.
  
h) La investigació, l'estudi, edició de publicacions i la difusió dels treballs de la Fundació en qualsevol dels àmbits culturals, educatius, formatius, socioeconòmics i laborals.
  
i) La relació amb les institucions d'àmbit nacional, internacional o estrangeres que realitzen funcions semblants.
  
 j) La participació en les modalitats i nivells que definisca la Fundació en la impartició directa d'activitats de formació pròpies del sistema educatiu.
  
k) La programació i realització d'activitats d'investigació i formació relacionats amb la prevenció de riscos laborals i salut laboral.
  
l) La promoció, formació i desenrotllament d'activitats relacionades amb el voluntariat social.
  
m) La promoció, formació i realització d'activitats a grups desprotegits socialment i a alumnes amb fracàs escolar.
  
n) Les altres finalitats que el Patronat considere d'interès.
  
Per al compliment d'aquestes finalitats, la Fundació s'ocuparà, entre altres, de les activitats següents:
  
1. Organitzar cursos, conferències, congressos, col·loquis i reunions d'estudi sobre temes relacionats amb la formació permanent dels treballadors i la seua qualificació professional i social.
  
2. Impartir directament, en solitari o en col·laboració amb altres entitats, activitats i cursos relacionats amb la formació i qualificació els ciutadans.
  
3. Promoure i conèixer les necessitats actuals i futures sobre la formació permanent dels ciutadans i afavorir la qualificació tècnica i professional necessària per a satisfer les demandes socials orientades a la millora de les condicions de treball i la democratització de les relacions laborals i tot el que estiga relacionat amb les necessitats formatives del mercat de treball.
  
4. Organitzar, promoure i desenrotllar tota classe d'activitats de formació, estudi i investigació tendents a facilitar la comprensió i actuació dels ciutadans valencians, en l'àmbit de la construcció europea, preparar i capacitar als treballadors en actiu i als desocupats per als reptes del mercat únic.
  
5. Redactar, editar i distribuir tota classe de publicacions, periòdics d'informació, formació i divulgació, sobre els temes enumerats en aquest article.
  
6. Concedir beques d'estudi, investigació i formació en les matèries abans assenyalades.
  
7. Qualssevol altres que permeten a la Fundació el millor compliment de les seues finalitats.
  
Sisé
  
Que per Resolució de data 18 de juliol de 2000, de la secretària general de la Conselleria de Justícia i Administracions Públiques, per la qual s'acorda inscriure en el Registre de Fundacions de la Comunitat Valenciana, l'anomenada Fundació Caixa Vinaròs de la Comunitat Valenciana i classificar-la de caràcter cultural i de previsió social. Segons l'article 7 dels seus Estatuts, la Fundació durà a terme i promocionarà tota classe d'activitats d'interès general, en particular aquelles tendents a la promoció cultural, social i assistencial en l'entorn del seu àmbit d'actuació.
  
Per al compliment dels objectius esmentats, la Fundació desenvoluparà les activitats següents:
  
1. Gestionar la part del fons per a la formació i promoció cooperativa que la Caixa Rural Vinaròs li assigne, d'acord amb la normativa vigent, i aplicar dotacions que a l'efecte acorde anualment l'Assemblea General de la Caixa per a la formació dels socis i treballadors de la cooperativa en els principis i les tècniques cooperatives, econòmiques i professionals; la promoció de les relacions intercooperatives, la difusió del cooperativisme i la promoció cultural, professional i social de l'entorn local o de la comunitat en general, i qualsevol altra finalitat autoritzada per la legislació vigent.
  
2. Assumir el compromís social de Caixa Rural Vinaròs i garantir la permanència de l'obra social d'aquesta, qualsevol que siga l'evolució de la Caixa dins del sistema financer.
  
3. Atendre i promoure obres beneficoassistencials, a través d'aportacions o facilitant infraestructura i assessorament.
  
4. Recolzar el desenvolupament de la cultura local, mitjançant la realització de programes de col·laboració, beques, publicacions, exposicions, concursos i actes públics, i facilitar ajudes a les iniciatives de les associacions culturals i esportives.
  
5. Custodiar, mantindre i difondre el patrimoni cultural i artístic de Vinaròs. Reunir, salvaguardar i donar a conèixer l'obra d'artistes vinarossencs de prestigi.
  
6. Participar i col·laborar en la restauració de monuments i obres d'art.
  
7. Encoratjar la vida associativa de la ciutat i contribuir a les celebracions i esdeveniments socials, i fomentar els valors que són propis de la nostra identitat.
  
8. Formar part del patronat d'altres fundacions les finalitats de les quals estiguen compreses entre els objectius de la Fundació.